Diari Oficial de la Generalitat Valenciana


Sumari del DOGV 3916, del 12-01-2001 (2001/198)

ORDRE de 10 de gener de 2001, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies de cultius tèxtils per a la campanya de comercialització 2001/2002.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/01/10/(1)/dof/vci/html**

### Dades del document

Número de DOGV
:   3916

Data del DOGV
:   12-01-2001

Secció del DOGV
:   I. DISPOSICIONS GENERALS

Número del document
:   2001/198


Data del document
:   10-01-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a l'agricultura
    * comercialització
    * planta tèxtil
    * cereal
    * ajuda pública
    * suport econòmic
    * lleguminosa
    * planta oleaginosa
    * planta industrial
    * superfície d'explotació
    * producció vegetal

ORDRE de 10 de gener de 2001, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies de cultius tèxtils per a la campanya de comercialització 2001/2002. [2001/198]
  
El Reial Decret 1.893/1999, de 10 de desembre, sobre pagaments per superfície a determinats productes agrícoles, té com a finalitat determinar el marc bàsic en què cal enquadrar les actuacions de les administracions públiques competents en la tramitació, la resolució, el pagament i el control d'aquestes ajudes a Espanya. Així mateix, el recent Reial Decret 3.477/2000, de 29 de desembre de 2000, modifica alguns aspectes de l'anterior, especialment pel que fa a la integració del cultiu del lli tèxtil i el cànem destinats a la producció de fibres en el règim de les ajudes a determinats cultius herbacis. Amb aquests reials decrets s'estableix la normativa bàsica aplicable als règims comunitaris d'ajuda regulats pels reglaments següents:
  
Reglament (CE) 1.251/99, del Consell, de 17 de maig, pel qual s'estableix un règim de suport als productors de determinats cultius herbacis.
  
Reglament (CEE) 3.072/95, del Consell, de 22 de desembre, pel qual s'estableix l'organització comuna del mercat de l'arròs, i es disposa la concessió d'un pagament compensatori als productors d'arròs comunitaris.
  
Reglament (CEE) 1.554/95, del Consell, de 29 de juny, pel qual s'estableixen les normes generals del règim d'ajuda al cotó.
  
Reglament (CE) 1.577/96, del Consell, de 30 de juliol, pel qual s'estableix una mesura específica en favor de determinades lleguminoses de gra i es disposa la concessió d'un pagament per superfície als productors comunitaris de lleguminoses de gra.
  
Reglament (CE) 609/99, de la Comissió, de 19 de març, pel qual s'estableixen les condicions de concessió d'ajuda als productors de llúpol.
  
El control d'aquestes ajudes per les autoritats competents, com també les penalitzacions que s'apliquen en cas d'incompliment, es regeixen pel Reglament (CEE) 3.508/92, del Consell, de 27 de novembre, pel qual s'estableix un sistema integrat de control i gestió de determinats règims d'ajudes comunitaris, i pel Reglament (CEE) 3.887/92, de la Comissió, de 23 de desembre, pel qual s'estableixen les normes d'aplicació del sistema integrat de gestió i control.
  
Sense perjudici de l'aplicació directa i immediata dels reglaments comunitaris esmentats, com també de la normativa bàsica estatal, resulta convenient transcriure certs preceptes i també concretar, puntualitzar i assenyalar determinats aspectes d'aquesta última, a fi de facilitar als agricultors de la Comunitat Valenciana l'accés a les ajudes.
  
Per això, a proposta de la Direcció General de Producció Agrària, fent ús de les atribucions conferides per mitjà de l'article 35 de la Llei de Govern Valencià,
  
ORDENE
  
CAPÍTOL I
  
Disposicions generals
  
Article 1. Objecte i definicions
  
1. Els titulars d'explotacions agràries situades totalment o en la major part a territori de la Comunitat Valenciana hauran de presentar una sol·licitud d'ajuda sempre que desitgen obtenir:
  
a) Els pagaments per superfície a determinats cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si escau, per a les superfícies retirades de la producció, establits en el Reglament (CE) 1.251/99.
  
b) Els pagaments compensatoris als productors d'arròs, previstos en el Reglament (CE) 3.072/95.
  
c) Les ajudes per superfície en favor de determinades lleguminoses de gra previstes en el Reglament (CE) 1.577/96.
  
d) La consideració de les superfícies de cotó i llúpol, a l'efecte de la declaració preceptiva per a sol·licitar les ajudes establides en el Reglament (CE) 1.554/95 i en el Reglament (CEE) 1.696/71, respectivament.
  
e) El còmput de superfície farratgera a l'efecte del càlcul del factor de densitat ramadera.
  
2. A l'efecte d'aquestes ajudes, s'entén com a titular d'explotació el productor agrícola individual, persona física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres, l'explotació dels quals es trobe al territori de l'estat espanyol.
  
Així mateix, es tindrà en compte la resta de definicions relacionades en l'annex 1 del Reial Decret 1.893/1999.
  
Article 2. Presentació de les sol·licituds
  
1. Els interessats hauran de presentar una única sol·licitud d'ajuda a nivell nacional, en els formularis i impresos que els facilitaran en les oficines de la Conselleria d'Agricultura, Pesca i Alimentació.
  
2. S'emplenaran tots els apartats de les sol·licituds, i hauran d'anar signades pel titular de l'explotació o la persona degudament autoritzada per aquest amb aquesta finalitat. En tot cas, quan el sol·licitador actue a través de representant, aquest haurà d'acreditar fefaentment tal condició, com també expressar en la sol·licitud les seues dades personals.
  
3. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs i de les maneres a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si escau, la major part de la superfície de les parcel·les agrícoles amb dret d'ajuda i declaració de farratgeres relacionades en la sol·licitud d'ajuda "superfícies" es trobe situada a la Comunitat Valenciana.
  
CAPÍTOL II
  
Sol·licituds d'ajudes per superfície als productors de cultius herbacis (Reglament (CE) 1.251/1999), lleguminoses
  
de gra, arròs i declaració de superfície farratgera
  
Article 3. Terminis de presentació
  
1. El termini de presentació de les sol·licituds d'ajudes "superfícies" serà el comprés entre el dia 1 de gener i el segon divendres del mes de març de 2001.
  
2. No obstant això, s'admetran sol·licituds d'ajuda fins als 25 dies naturals següents a la finalització del termini establit, tot i que en aquest cas se'n reduirà l'import en un 1 per cent per cada dia hàbil de retard, excepte força major. Les sol·licituds presentades amb posterioritat es consideraran com a no presentades.
  
3. Els titulars d'explotacions agràries que hagen presentat sol·licituds d'ajuda "superfícies" podran modificar-les sense cap penalització fins al dia 31 de maig de 2001, en els casos previstos en el Reglament (CEE) 3.887/92.
  
Article 4. Contingut de les sol·licituds d'ajuda "superfícies"
  
1. Les sol·licituds d'ajuda s'emplenaran en els formularis establits, en els quals figura:
  
- Les dades personals del titular de l'explotació, i els cognoms i el nom del representant legal en el cas de les persones jurídiques, amb el seu NIF.
  
- Declaració que totes les dades són certes, que no ha presentat altra sol·licitud per aquest concepte durant la mateixa campanya i que el titular de l'explotació coneix les condicions establides per la Unió Europea i l'estat espanyol referents als cultius declarats, com també el compromís exprés de col·laborar per facilitar-ne els controls i de tornar les ajudes cobrades indegudament augmentades, si escau, amb l'interés corresponent.
  
- Declaració expressa d'allò que sol·licita: pagaments per superfície per als cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si escau, per a les superfícies retirades de la producció, suplement de pagament per al blat dur en zones tradicionals o ajuda especial, pagaments compensatoris per als productors d'arròs, pagaments per superfície per a les lleguminoses de gra, consideració de les superfícies farratgeres declarades per al càlcul del factor de densitat ramadera, i consideració de les superfícies de cotó i llúpol a l'efecte de la declaració preceptiva.
  
- La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, i s'hi indicarà també aquelles parcel·les que no són objecte d'ajuda amb l'especificació de les utilitzacions que hi són presents. Per a cadascuna de les parcel·les agrícoles s'hi indicarà:
  
\* Les referències identificatives, que seran les alfanumèriques corresponents a la parcel·la o les parcel·les cadastrals que, en tot o en part, constitueixen la parcel·la agrícola corresponent. En els casos de termes municipals o part d'aquests que hagen estat sotmesos a un procés de transformació del territori o redistribució de la propietat, per als quals encara no es dispose de nou cadastre, s'autoritza l'ús de les referències identificatives alfanumèriques contingudes en els plànols en què es reflecteix la nova situació de la propietat.
  
\* La superfície neta de la parcel·la agrícola en hectàrees amb dos decimals.
  
\* Sistema d'explotació: secà o regadiu, segons pertoque.
  
\* L'espècie cultivada, amb esment de la varietat o les varietats sembrades quan es tracte de blat dur, colza, arròs, cànem, llúpol, cotó i lli tèxtil i, si escau, que la parcel·la agrícola en qüestió s'ha de computar com a superfície farratgera, sense percebre els pagaments per superfície per als cultius subvencionables que s'hi han sembrat. Quan així pertoque, per decisió del sol·licitant, es diferenciaran les parcel·les agrícoles sembrades de cultius subvencionables per als quals no es desitja obtenir els pagaments o no se'n desitge la consideració com a superfícies farratgeres a l'efecte del càlcul del factor de densitat ramadera.
  
\* El tipus de guaret o de retirada del cultiu, amb distinció de guaret tradicional i mediambiental, retirada obligatòria (amb especificació de si es tracta de retirada fixa o lliure) i retirada voluntària. S'especificarà en tots els tipus de retirada si es mantindrà la terra nua o amb una coberta vegetal; si no s'especifica, es considerarà que la retirada es manté sense coberta vegetal.
  
\* En les parcel·les declarades com a retirades en què es cultive algun producte amb destinació no alimentària, s'indicarà a més del tipus de retirada l'espècie cultivada, amb indicació del rendiment previst en kg./ha per cada espècie i varietat per als cultius anuals i, per als cultius plurianuals, la durada del cicle del cultiu i la periodicitat previsible de collita.
  
\* El guaret mediambiental i la repoblació de terres agràries d'acord amb el Reglament (CE) 1.257/99 es declararan per separat amb indicació de:
  
- La superfície que cal computar per al compliment dels índexs comarcals de guaret per a les terres de cultius herbacis de secà per a la campnya 2001/2002 en el cas del guaret mediambiental.
  
- La superfície que cal computar per al compliment de l'obligació de la retirada del cultiu prevista en el Reglament (CE) 1.251/99.
  
- La superfície distinta a les indicades en els dos apartats anteriors.
  
\* La superfície utilitzada per a la producció de farratges destinats a la deshidratació, per mitjà d'assecament artificial o d'assecament al sol, a què s'al·ludeix en el Reglament (CEE) 603/95, del Consell, pel qual s'estableix l'organització comuna de mercats en el sector dels farratges dessecats.
  
\* Les superfícies o parcel·les agrícoles declarades a l'efecte del càlcul del factor de densitat ramadera, amb indicació expressa de la part d'aquestes que s'ha de considerar com a "terra de pasturatge", amb especificació del tipus de pastura i la manera d'aprofitament, d'acord amb l'article 10 d'aquesta ordre i amb la normativa vigent en matèria d'ajudes a la ramaderia.
  
\* En el cas del lli tèxtil i el cànem, s'hi indicarà la data de sembra i la dosi de llavor utilitzada. En cas de cultivar-se diferents varietats en una mateixa parcel·la agrícola, identificació de la situació de cada varietat en aquesta parcel·la.
  
- Totes les parcel·les agrícoles declarades i identificades cadastralment seran contrastades amb la base de dades facilitada per les gerències de Cadastre de Rústica.
  
2. Els titulars d'explotacions agràries hauran de presentar amb la sol·licitud d'ajuda "superfícies" la documentació següent:
  
a) Els sol·licitants que no hagen presentat sol·licitud en la campanya anterior hauran d'adjuntar-hi els documents següents:
  
- Fotocòpia del DNI/CIF.
  
- Acreditació de la titularitat, per part del beneficiari, de les dades bancàries per al pagament de l'ajuda per mitjà de document normalitzat de manteniment de tercers. Aquest document l'adjuntaran també els beneficiaris que hagen presentat sol·licitud en la campanya anterior i desitgen cobrar l'ajuda en un compte o entitat bancària diferent.
  
b) Croquis amb delimitacions que permeten situar i localitzar totes les parcel·les agrícoles declarades sempre que no es corresponguen amb una o diverses parcel·les cadastrals íntegres, llevat de parcel·les de pastures i prats d'ús en comú. Queden exemptes d'aquesta obligació les parcel·les cadastrals inferiors a 10 hectàrees quan no es destinen a blat dur, retirada, lli tèxtil i cànem.
  
c) En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el qual s'expressa el nombre d'hectàrees assignades i el període d'utilització assignat per a la campanya en qüestió.
  
d) Justificació mitjançant un informe agronòmic d'un tècnic competent de les pràctiques agronòmiques que donen suport a la sol·licitud en cas que la relació de guaret blanc respecte de la superfície de secà per a les quals se sol·liciten pagaments per superfície (pels cereals, oleaginoses, proteaginoses, lli no tèxtil lli tèxtil, cànem i terres retiradas del cultiu) siga menor en més de 10 punts a l'índex comarcal corresponent.
  
e) Còpia de la factura de compra de la llavor certificada quan se sol·licite ajuda per a oleaginoses i lli i cànem per a la producció de fibres o el suplement de pagament o ajuda específica per al blat dur.
  
f) Còpia del contracte de compravenda de primeres matèries per als cultius inclosos en l'annex I del Reglament (CE) 2.461/1999.
  
g) Compromís de destinació no alimentària per als cultius inclosos en l'annex II del Reglament (CE) 2.461/1999.
  
h) En el cas del lli tèxtil i cànem, s'hi presentaran els originals de les etiquetes oficials que certifiquen que les varietats utilitzades es corresponen amb les reglamentàriament autoritzades. Per al cas del lli també es considerarà com a justificant una còpia de la factura del proveïdor de llavors autoritzat. En cas de reutilització de llinosa, còpia de la sol·licitud i concessió de l'ajuda presentada pel mateix cultivador la campanya precedent.
  
Article 5. Comunicacions de no-sembra
  
1. La data límit de sembra per a cada cultiu serà la següent:
  
- Tots els cultius herbacis inclosos en el Reglament (CE) 1.251/99, llevat de la dacsa dolça: 31 de maig de 2001.
  
- Dacsa dolça: 15 de juny de 2001.
  
- Arròs: 30 de juny de 2001.
  
2. Els titulars d'explotacions agràrias que, en la data límit indicada, no hagen sembrat la totalitat de la superfície d'aquests cultius declarada en la seua sol·licitud d'ajuda "superfícies" o, si s'escau, en la sol·licitud de modificació, hauran de notificar-ho abans d'aquesta data a la Conselleria d'Agricultura, Pesca i Alimentació de la manera que s'indica a continuació:
  
a) Els qui no hagen sembrat part de la superfície declarada d'algun dels cultius en qüestió, hauran d'emplenar el formulari "Relació de parcel·les agrícoles" d'ajuda "superfícies", en la capçalera del qual escriuran, amb lletres majúscules, la frase "Notificació de no-sembra", i s'indicaran les parcel·les que no hagen estat sembrades, com també el cultiu de què es tracte.
  
b) Els qui no hagen realitzat cap sembra dels cultius en qüestió en les superfícies declarades hauran de comunicar-ho, i consignaran les dades mínimes que figuren en el model de l'annex 14 del Reial Decret 1.893/1999.
  
Article 6. Pagaments per superfície de cultius de regadiu
  
1. A l'efecte de la percepció d'aquests pagaments, tindran la consideració de superfície de regadiu les parcel·les agrícoles inscrites en el cadastre com de regadiu abans de finalitzar el termini de presentació de les sol·licituds a què es fa referència en l'article 1 d'aquesta ordre.
  
2. En el cas de les superfícies d'arròs, els pagaments compensatoris es realitzaran a les parcel·les agrícoles completament utilitzades i inscrites al cadastre com de regadiu amb anterioritat al 20 de desembre de 1998 o, si no n'hi ha, les que hagen rebut pagaments compensatoris com a superfícies de regadiu en la campanya 1998/1999.
  
Article 7. Modalitats de retirada de terres
  
1. El requisit de la retirada obligatòria de terres establit en l'apartat 3 de l'article 2 del Reglament 1.251/99 per als productors de cultius herbacis que sol·liciten pagaments per superfície podrà complir-se per mitjà de les modalitats següents:
  
a) Retirada fixa, que implica un compromís de retirada permanent de les parcel·les afectades durant un període plurianual no superior a cinc anys, a la qual s'aplicarà el que s'estableix en l'article 20 del Reglament 2.316/99.
  
b) Retirada lliure, que no exigeix cap compromís plurianual respecte de les parcel·les que han de retirar-se del cultiu.
  
2. Té la consideració de retirada voluntària la realitzada en un percentatge superior al que s'estableix en la normativa comunitària com a obligatori. En el regadiu de la Comunitat Valenciana, llevat de les comarques Meridional i Vinalopó de la província d'Alacant, podrà arribar fins al 10 per cent de la superfície de regadiu per la qual se sol·licita l'ajuda. En aquest cas, el titular de l'explotació pot rebre una compensació idèntica a l'establecida per a la retirada obligatòria.
  
3. No obstant això, podrà superar-se la suma del percentatge obligatori de la campanya corresponent i el 10 per cent del percentatge voluntari, amb el límit màxim corresponent a una superfície retirada que no supere la cultivada, en el caso següent:
  
- Per a les terres de regadiu, quan les explotacions es troben situades en zones objecte de plans de millora del regadiu que impliquen concentració parcel·lària.
  
4. La sequera que ha patit durant els últims mesos tota la Comunitat Valenciana ha impedit que molts agricultors puguen realitzar les sembres de determinats cultius herbacis. Així mateix, en determinades zones de la província d'Alacant el dèficit de precipitacions ha provocat un balanç negatiu d'aigua subterrània i superficial. Ateses aquestes condicions climàtiques excepcionals, i en virtut de l'article 18 del Reial Decret 1.893/1999, de 10 de desembre, del Ministeri d'Agricultura, Pesca i Alimentació, es permet, a les explotacions de secà i regadiu situades a les comarques Meridional i Vinalopó de la província d'Alacant i a totes les explotacions de secà situades al territori de la Comunitat Valenciana, que la superfície retirada del cultiu (obligatòria més voluntària) puga representar fins al 75% del total de la superfície per la qual se sol·liciten els pagaments per superfície per a la campanya de comercialització 2001/2002.
  
5. Els productors que sol·liciten pagaments per una superfície que no supere la necessària per produir 92 tones de cereals, segons els rendiments determinats en el pla de regionalització per a la comarca i el tipus de cultiu que figure en la sol·licitud, no estaran obligats a retirar terres de la producció. Per tant, tota la retirada de cultiu que realitzen té la consideració de voluntària i, en conseqüència, ha de respectar el límit establit per a aquesta.
  
Article 8. Requisits per optar als pagaments per superfície als productors d'oleaginoses
  
1. Per poder optar als pagaments per superfície d'oleaginoses, caldrà que els agricultors:
  
a) Utilitzen en les sembres llavors certificades, en dosis concordes amb les pràctiques tradicionals de la zona en què radiquen les parcel·les d'oleaginoses, i ajustar-se a les disposicions de l'article 4 del Reglament (CE) 2.316/99. Les dosis mínimes de sembra figuren en l'annex 4 del Reial Decret 1.893/1999.
  
b) Es comprometen a efectuar les labors culturals tradicionals a la zona on radiquen les parcel·les de cultiu i mantenir-lo, com a mínim, durant el període previst en l'article 3 del Reglament (CE) 2.316/99.
  
2. Els agricultors mantindran a disposició dels òrgans competents, tots els elements que puguen servir per acreditar el respecte de les indicacions de les lletres a) i b) de l'apartat anterior, com etiquetes de llavors, factures d'aquestes, d'herbicides, d'adobs, de lloguer de maquinària, i qualsevol altre justificant que es relacione amb aquestes obligacions.
  
Article 9. Superfícies excloses del dret al pagament per superfície d'oleaginoses
  
Queden excloses dels pagaments per superfície d'oleaginoses les superfícies situades en les regions de producció de rendiments inferiors o iguals a 2,2 tones/hectàrea de cereals, establides en el Pla de Regionalització Productiva d'Espanya.
  
No obstant això, en les superfícies situades en les regions excloses, els pagaments podran concedir-se:
  
a) Als agricultors que ja els hagen percebut en campanyes anteriors.
  
b) A les explotacions de les comarques que tenien un rendiment de 2,2 tones/hectàrea en el Pla de Regionalització de 1997 i mantenen aquest rendiment en el Pla de Regionalització de 1999.
  
Article 10. Terres de pasturatge i tipus d'aprofitament
  
A la Comunitat Valenciana s'estableixen els tipus de pastures i les formes d'aprofitament següents en aquelles explotacions en les quals se sol·liciten ajudes per extensió, exclusivament per a la percepció d'ajudes per extensió i les primes addicionals:
  
- Pastura arbustiva: terreny amb arbustos i matolls que cobreixen més del 20% de la superfície i és aprofitat directament pel bestiar durant un període indefinit d'anys.
  
- Pastura amb arbratge: bosc o repoblació forestal oberts, buits o aclarits, naturalment o artificialment, que s'aprofiten mitjançant pasturatge.
  
- Erms a pastures: antigues terres agrícoles que, per abandonament, estan ermes o incultes i on creix una vegetació espontània que s'aprofita mitjançant pasturatge.
  
- Pastures: pastures d'aprofitament directe constituïdes per gramínies dominants bastes que, per efecte del clima, es poden agostejar o assecar en estiu. La cobertura del sòl és variable i freqüentment en la pastura hi ha pertot arreu espècies llenyoses amb aprofitament mixt.
  
- Deveses o superfícies que s'hi han tornat: superfícies amb arbratge poc dens i amb estrat herbaci ben desenvolupat, sense a penes estrat arbustiu, l'aprofitament de les quals és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament per part del bestiar o mitjançant mètodes mixtos (directament, ensitjament, farratge) durant un període indefinit d'anys.
  
- Prat artificial: conreu constituït fonamentalment per gramínies i lleguminoses per a l'alimentació del bestiar i en el qual es realitzen labors culturals de manteniment. L'aprofitament és mixt.
  
- Conreus farratgers monofits o de mescla senzilla: excepte els conreus herbacis de l'annex 1 del Reglament (CE) 1.251/1999, amb aprofitament mixt.
  
- Pastures d'estiu: pastures d'estiu i d'aprofitament directe en explotació extensiva. Són pastures amb herba fina i d'aprofitament directe.
  
-Guaret de pastures: vegetació espontània que apareix en una superfície agrícola quan es deixa descansar el sòl durant un o més anys i que no és computable a l'efecte del compliment de l'índex de guaret. L'aprofitament és directe.
  
CAPÍTOL III
  
Controls i pagament de les ajudes
  
Article 11. Declaracions falses en les sol·licituds d'ajudes i primes
  
Sense perjudici de les responsabilitats penals i administratives que pertoquen, d'acord amb el que es preveu en els articles 9 i 10 del Reglament 3.887/92, si es constatara una declaració falsa feta per negligència greu, el productor en qüestió quedarà exclòs del benefici del règim d'ajuda per superfícies per a la campanya present.
  
Si la declaració falsa s'haguera fet deliberadament pel que fa a les superfícies incloses en la sol·licitud, el productor, a més a més, quedarà exclòs per a l'any següent del benefici de qualsevol règim d'ajuda a què es refereix aquesta ordre, per a una superfície igual a aquella per la qual la sol·licitud va ser denegada.
  
Article 12. Superfícies amb dret a pagament
  
1. La superfície mínima per sol·licitud per al pagament d'ajudes per superfície serà de 0,3 hectàrees.
  
La superfície de retirada tindrà una extensió de 0,3 hectàrees, com a mínim, per parcel·la indivisa, i una amplària de 20 metres com a mínim.
  
2. A l'efecte dels pagaments per superfície, es tindran en compte les superfícies declarades o les determinades, tenint en compte, segons escaiga, les disposicions relatives a:
  
- Els índexs comarcals de guaret per a les terres de secà que es beneficien dels pagaments per superfície relacionats en l'annex 2 del Reial Decret 1.893/99.
  
- Les superfícies bàsiques nacionals i les subsuperfícies bàsiques regionals que s'especifiquen en l'annex 3 del Reial Decret 1.893/99, la superfície nacional de referència d'oleaginoses per a Espanya, i les superfícies màximes garantides per al blat dur.
  
- La normativa específica del règim de suport als productors de llavors oleaginoses i de blat dur.
  
- La retirada de terres del conreu.
  
- La utilització de terres retirades de conreu per a la producció de primeres matèries amb destinació no alimentària.
  
- Els controls administratius i sobre el terreny de les sol·licituds d'ajuda.
  
Article 13. Control de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, per una banda, de la coherència de les dades consignades en la sol·licitud i l'adequació d'aquestes a les que es troben en poder de l'administració pública i, d'altra banda, del respecte a la normativa comunitària i estatal vigent.
  
b) Les inspeccions sobre el terreny es faran en les explotacions dels beneficiaris de les ajudes, seguint el pla regional de control de la Comunitat Valenciana.
  
En el cas de les superfícies declarades de cotó, els controls anteriors es complementaran amb els establits en els respectius reglaments sectorials d'aplicació.
  
2. Pel que fa als controls sobre el terreny, els cultius herbacis es mantindran, com a mínim, fins al principi de la floració en les condicions normals de creixement; en el cas de les llavors oleaginoses, proteaginoses, llavors de lli no tèxtil i el blat dur, caldrà mantenir-les obligatòriament fins al 30 de juny, llevat dels casos en què la collita es realitze abans d'aquesta data en la fase de maduració completa, i en el cas de cultius proteaginosos, no es podrà fer la collita fins a després de la fase de maduració lletosa. A més a més, i a l'efecte de l'aplicació dels controls sobre el terreny, les restes de la collita -i sense haver llaurat- hauran de restar, com a mínim, fins a la data següent:
  
- 30 de setembre de 2001, per a gira-sol, dacsa i arròs.
  
- 30 de juliol de 2001, per a la resta de cultius.
  
3. S'aplicaran les penalitzacions establides en l'article 9 del Reglament (CEE) 3.887/92, de la Comissió, de 23 de desembre, en les condicions que s'hi determinen.
  
Article 14. Períodes de pagaments de les ajudes
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes i primes anirà a càrrec de la línia pressupostària 401/000/00 (aplicació a la Comunitat Valenciana de la política agrícola comunitària), del programa 714.50 (Ordenació i Garantia Agrària en el Marc de la PAC), del pressupost de la Generalitat Valenciana per a 2001, finançat per les línies del FEOGA-Garantia següents: B01-10, conreus herbacis; B01-13, farratges dessecats i llegums seques; B01-14, plantes tèxtils, i B01-18, altres sectors o productes vegetals.
  
Les dates de pagament dels imports corresponents a les ajudes previstes en aquesta ordre seran:
  
a) En el termini comprés entre el 16 de novembre i el 31 de gener, els pagaments per superfície corresponents a cereals, oleaginoses, proteaginoses, lli no tèxtil, lli i cànem destinats a la producció de fibres i retirada de terres, excepte en el cas previst en l'apartat c), i el suplement de pagament i l'ajuda especial per al blat dur.
  
b) En els seixanta dies següents a la publicació de l'import definitiu, l'ajuda a les lleguminoses de gra.
  
c) Abans del 31 de març de l'any següent a la collita, el pagament per superfície corresponent a les superfícies de retirada utilitzades per a la producció de conreus amb destinació no alimentària.
  
d) En el període comprés entre el 16 d'octubre i el 31 de desembre, els pagaments compensatoris al conreu de l'arròs i abans del 31 de març de l'any següent i, si escau, les liquidacions corresponents a aquests pagaments compensatoris.
  
Article 15. Devolució dels pagaments indegudament percebuts
  
En el cas de pagaments indeguts, els productors hauran de reembossar-ne l'import més els interessos corresponents al temps transcorregut entre el pagament i el reembossament efectiu. El tipus d'interés que s'ha d'aplicar serà el de demora establit en la corresponent llei de pressupostos generals de l'estat, excepte quan el pagament indegut no siga imputable a l'interessat, en què no s'aplicarà cap interés.
  
DISPOSICIONS FINALS
  
Primera
  
Es faculta la Direcció General de Producció Agrària perquè dicte les disposicions necessàries per al desplegament i aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 10 de gener de 2001
  
La consellera d'Agricultura, Pesca i Alimentació,


Còpia Permalink ELI